text: Водещ: През тази седмица ще започнат разговори между БСП и ДПС за вота на недоверие към правителството, който ще бъде на тема "Корупция". Подкрепа ще се търси и от партия "Воля". Ще бъде ли достигнат желания успех, какво да очакваме на политическата сцена – на тези и още въпроси наш гост ще бъде социологът Юрий Асланов. Ще бъде ли достигнат успех и планираните резултати с този вот на недоверие и какви са основанията като цяло за неговото активизиране?
  Юрий Асланов: В най-новата история на парламентаризма досега нито едно правителство не е падало от власт чрез вот на недоверие. Има един случай, когато самото правителство поиска вот на доверие – това беше през 1993 г., правителството на Филип Димитров. То само инициира вот на доверие и загуби мнозинството в Народното събрание, и падна от власт. В този случай е обратната хипотеза – че се иска вот на недоверие от страна на опозицията. Досега не е имало такъв случай. Мнозинствата, каквито и да са били те в Народното събрание, са устоявали на вотове на недоверие. Засега коалицията между ГЕРБ и "Обединените патриоти" изглежда вътрешно стабилна, споена от здрав интерес между двете формации, и не мисля, че е много вероятно да се очаква, че ще се "пропука", по повод на искания вот на недоверие. Това няма голямо значение, защото тази коалиция и без това сформира едно сравнително крехко мнозинство и е важно да се покаже съотношението между силите дали е изравнено в Народното събрание. Според мен това ще проличи, ако преговорите между опозиционните формации протекат успешно, разбира се. Това е тест за всички партии, този вот, защото корупцията е тема, която обхваща всички други въпроси, по които в обществото има напрежение и недоволство. В една или друга степен всички дефекти на нашата и политическа, и икономическа, и социална система са просмукани от корупция и са причинени от нея. Достигнахме до такава фаза на развитието си като общество, че корупцията е единствената система в България, която работи по правила и те са ясни, защото никъде другаде няма правила – нито в правосъдието, нито в здравеопазването, нито в образованието. Това е много тежък проблем с дългосрочни последици за нашето общество, доколкото вече корупцията, като работеща система, започва да устройва все повече хора и те все повече се опитват да се впишат в нея. Дори на най-ниско битово ниво, дори като се движим по пътищата, корупцията е системата, която работи и принуждава много хора да заобикалят закона.
  Водещ: А, г-н Асланов, има ли някаква вероятност евентуално този вот на недоверие с разговорите между БСП и ДПС да не бъде достигнато внасянето му?
  Юрий Асланов: Не, няма никаква вероятност да не бъде внесен. Затова се изискват 48 подписа на народни представители. Дори и да не протекат успешно преговорите, БСП може и самостоятелно да поиска такъв вот. БСП разполага с 80 депутати. За разлика от предишния парламент, БСП е два пъти по-мощна, като опозиционна сила и може и самостоятелно да реализира този ход.
  Водещ: Сега ли беше точният момент за внасянето на такъв вот на недоверие, предвид, че сме на прага на европредседателството?
  Юрий Асланов: Аз смятам, че този вот на недоверие е много закъснял. Да се измислят причини, за да се отлага, е нелепо, доколкото, както казах в началото на коментара си, корупцията до такава степен просмуква жизнените сили на нацията, че наистина ние сме много закъснели с решението по този въпрос и със събуждането на обществения интерес и на общественото мнение по него. Няма никога да се намери удобен момент, затова дайте да не клатим лодката.
  Водещ: Споменахте на няколко пъти темата "Корупция". Подходяща ли е всъщност тя за използване срещу кабинета "Борисов 3"?
  Юрий Асланов: Няма по-подходяща тема за използване срещу кабинета "Борисов 3". Но аз искам да се върна на основното, защото няма по-подходяща тема за използване срещу който и да е кабинет, дори в миналото. Няма невинни политически играчи по тази тема. Някак си при ГЕРБ виждаме в своя завършен, най-уродлив вид проявите на корупция, с оглед и на скандалите през последно време, които разкриха много корупционни схеми.
  Водещ: А мислите ли, че ще бъде достигнат консенсус с разговорите между БСП и ДПС през тази седмица?
  Юрий Асланов: Не мога да гадая, това не се поддава на прогнози. Вероятно всяка от тези формации изхожда от собствените си интереси, биографии и краткосрочни и дългосрочни планове. Защото, доколкото знам, БСП възприе курс към предсрочни избори наскоро, така че там е ясно обозначена целта на подобен вид натиск срещу властта. ДПС като че ли има фиксации върху една тема – участието на националистите в правителството, и ако тази тема отпадне, като че ли те собствено нямат други интереси, освен отстраняването на националистите от изпълнителната власт. Партия "Воля", макар и малка формация, за нея и нейния лидер наистина темата е изпитание. Те стъпиха на тази тема по изключително ефектен начин в предизборната борба и успяха да прескочат прага за влизане в Народното събрание. Интересно е сега какво поведение ще приемат. Но аз казвам, че корупцията е изпитание за всяка една политическа сила, в това число и за депутатите от мнозинството, защото и "Обединените патриоти" се качиха на власт, яхвайки именно тази вълна – антикорупционната реторика. Времето, което е минало, откакто са на власт, не е достатъчно, за да се каже, че ето, видите ли, с тяхно участие корупционните практики са изчезнали или прекратени, или посоката е зададена правилно. Напротив, ние продължаваме да затъваме в това блато, но разбира се, водещ за мнозинството е интересът от запазването на правителството. И аз не очаквам, повтарям, това мнозинство да се "пропука".
  Водещ: И на фона на всичко това, което казахме, не мога да не ви попитам – според Вас все повече ли ще стават кризите във вътрешнополитически план, непосредствено преди председателството на Европейския съюз и по време на самото председателство?
  Юрий Асланов: Обстановката е заредена с напрежение. Вълната на песимистични очаквания за бъдещето се засилват в обществото и тревожността за бъдещето. Разбира се, това е в резултат на комбинация от фактори, не само вътрешни, но и външни. Не бих могъл да кажа, че в близките няколко месеца по повод или по време на председателството ще възникне изключително критична ситуация, по аналогия с подобни моменти от миналото, когато сме наблюдавали, освен ако не стане нещо извънредно. Така или иначе, зимният сезон, в началото на председателството ще бъде голямо изпитание за управляващите, доколкото националните регулатори вече обявиха повишение на цените на енергоносителите, и по много вторични белези, по много критерии и симптоми обстановката напомня на началото на 2013 г., когато помните какво се случи и колко скоростно протече тогава политическият процес до падането на правителството на Борисов. Така че не може да очакваме, че председателството ще легитимира някакво нежелание на политическите сили за съпротива или за протест – тези, които са в опозиция, а и не е редно то да се превръща в подобна легитимация. А и самото председателство не е идея, която завладява масовото съзнание. Повечето от хората си мислят, че това е тема, която касае политическия елит и е важна за него отвътре, а не за делника на обикновения човек. В смисъла на това, едва ли ще сработим механизмът, на който се надяват управляващите, " да не се изложим пред чужденците", казано на жаргон, за да могат хората да стиснат зъби и да изчакат това председателство да мине. Най-вероятно процесите по естествени причини ще се развиват и напрежението ще ескалира.
  Юрий Асланов, социолог: Без промени - БСП е обречена
  15 Май 2017 | 17:00 | Агенция "Фокус"
  Социологът Юрий Асланов в интервю за Агенция "Фокус" във връзка с промените в Изпълнителното бюро на БСП и избора на заместник-председатели на партията.